
Átigazolási trendek a magyar utánpótláskorú labdarúgóknál, a 2017-2024. közötti szezonban

Kutatásom a magyar utánpótlás korú labdarúgók átigazolási trendjeit vizsgálja a 2017 és 2024 közötti időszakban, különös figyelmet fordítva az U7-U19 korosztályokra. Az átigazolási trendek vizsgálata a magyar utánpótlás korú labdarúgók körében kulcsfontosságú betekintést nyújt a sportgazdasági és sporttudományi folyamatokba, hiszen a sportban történő átigazolások közgazdasági, társadalmi és pedagógiai dimenziói szoros összefüggésben állnak a tehetségmenedzsmenttel, a sportolói karrierutak megtervezésével, valamint a klubrendszerek működésének hatékonyságával. Ennek kvantitatív vizsgálatához a Magyar Labdarúgó Szövetség (MLSZ) Integrált Futball Alkalmazásából (IFA) nyert adatokkal dolgoztam, összesen 105064 db átigazolási eseményt vizsgáltam. Az eredmények szerint Budapest dominanciája egyértelmű az átigazolási piacon, míg vidéken Borsod-Abaúj-Zemplén és Győr-Moson-Sopron vármegyék mutatnak kiemelkedő aktivitást. A statisztikai elemzéseim rámutattak arra, hogy a lakosságszám és a gazdasági erő (GDP) erős pozitív kapcsolatot mutat az átigazolások számával (r=0,968, p<0,001). Ez azt jelzi, hogy a gazdaságilag erősebb és nagyobb népességű régiók vonzóbbak a játékosok és sportszervezetek számára (Hoffman, 2017; Szabados et al., 2021). A 2021-ben bevezetett egyesületi piramisrendszer ösztönözte a felfelé irányuló átigazolásokat, amely a tehetségek magasabb szintekre történő hatékony áramlását segíti (MLSZ, 2020). A COVID-19 világjárvány azonban jelentős csökkenést eredményezett az átigazolások számában, különösen a 2020/2021-es szezonban (Gősi et al., 2022).
A kutatásom kiemeli a regionális különbségeket, amelyek a gazdasági fejlettséghez és az infrastrukturális különbségekhez köthetők (Kárász, 2016). Ezáltal megállapítható, hogy a gazdasági erőforrások hatékonyabb elosztása, a kisebb régiók támogatása és a tehetséggondozási rendszerek fejlesztése kulcsfontosságú a magyar labdarúgás utánpótlásának hosszú távú fenntarthatóságában.



